सूरज, चन्द्रमा को भारतीय धार्मिक परम्पराओं में देवतुल्य स्थान प्राप्त है। मंगलकारी भावनाओं का इनमें आरोपण करने के साथ ही इनका अलंकरण भूमि-भित्ति चित्रांकनों में किया जाता रहता है। इसके अतिरिक्त इन्हें वास्तविक रूप में भी व्यक्तियों द्वारा मांगलिक प्रतीक के रूप में स्वीकार कर इनका पूजन किया जाता है। धर्मपरायण व्यक्ति सूर्य को नमस्कार कर अपने दिन की शुरुआत करते हैं वहीं ज्यादातर व्यक्ति प्रतिदिन स्नान करने के बाद सूर्य का अर्ध्य देकर इसके प्रति अपनी भावनाओं को व्यक्त करते हैं। इसी तरह से चन्द्रमा के प्रति भी यहाँ लोगों में आदर का भाव है। महिलाओं के अधिसंख्यक व्रत-उपवास में चन्द्रमा की उपासना की जाती है, करवाचौथ को इसके लिए विशेष रूप से जाना जाता है। इस दिन महिलायें पूरे दिन उपवास रखती हैं और रात को चन्द्रमा के उदय होने पर उसकी पूजा विविध तरीकों से करती हुईं अपने पति की लम्बी उम्र की कामना करती हैं।